2023.6.16.
HU
Az Európai Unió Hivatalos Lapja
C 214/125 2023. január 19., csütörtök
H. mivel a tagállamok megbízhatják az EBB-t azon pénzügyi eszközeik végrehajtásával, amelyeket a Helyreállítási és Rezilienciaépítési Eszköz forrásainak támogatható projektekbe való befektetéséhez használnak; mivel az EBB további finanszírozást és célzott tanácsadási támogatást nyújthat a tagállamoknak a Helyreállítási és Rezilienciaépítési Eszközből származó forrásaik befektetéséhez; I. mivel az EBB hozzájárul az Európai Unió politikai és gazdasági céljainak megvalósításához, és támogatja az Unió külső fellépésének prioritásait a világ valamennyi régiójában, beleértve a keleti és mediterrán szomszédság régióinak politikailag érzékeny országait is; J. mivel az EBB a legnagyobb multilaterális hitelező az EU szomszédsági régióiban, amely a keleti szomszédság országaira, a Nyugat-Balkánra, a Közel-Keletre és Észak-Afrikára terjed ki; mivel az EBB az Európai Unión kívüli műveleteket a közel 30 külső irodából álló hálózatán keresztül végzi, amelyek Afrikában, Latin-Amerikában és Ázsiában működnek; K. mivel az EBB-csoport szorosan együttműködik az uniós intézményekkel és más partnerekkel az Unió célkitűzéseinek és politikai prioritásainak támogatása érdekében; mivel – különösen a 2021–2027-es többéves pénzügyi kereten (MFF) keresztül – az EBB-csoport a Bizottsággal és a nemzeti fejlesztési bankokkal és intézményekkel, valamint a fejlesztési pénzintézetekkel együttműködve dolgozik; mivel a Párizsi Megállapodás elveinek és céljainak 2020 végéig történő megvalósítása érdekében az EBB-csoport az Európai Külügyi Szolgálattal és az Európai Újjáépítési és Fejlesztési Bankkal együttműködve dolgozott; L. mivel az EBB élen jár a Covid19-válság kezelésében az Európai Unióban, és jelentős erőfeszítéseket tett annak érdekében, hogy további támogatást nyújtson különösen a kis- és középvállalkozások (kkv-k) számára az új Páneurópai Garanciaalap (EGAA) létrehozásával, amely tőkét biztosít a válság hatásai által különösen keményen sújtott kkv-k számára; M. mivel az EBB-nek AAA minősítésre van szüksége a megfelelő piaci finanszírozási források legkedvezményesebb kamaton történő biztosításához, és ezért azt meg kell őrizni; N. mivel az EBB üzleti modellje megköveteli a legmagasabb szintű integritást, átláthatóságot, elszámoltathatóságot és a jó irányítást, továbbá megfelelő intézkedéseket tesz szükségessé a pénzmosás, a terrorizmusfinanszírozás, a szervezett bűnözés és a káros adózási gyakorlatok valamennyi formája, valamint a közelmúltban felülvizsgált csalás elleni politikájában meghatározott tiltott magatartásformák elleni hatékony és eredményes küzdelem érdekében; Az EBB pénzügyi ügyleteinek teljesítménye 1. hangsúlyozza, hogy az EBB az egyik vezető kibocsátó, és folyamatosan hozzájárul a tőkepiacok innovációihoz és fejlődéséhez, miközben a legszigorúbb normákat támogatja; 2. megjegyzi, hogy 2021. december 31-én az EBB-csoport mérlegfőösszege 568 milliárd EUR volt, ami 11,9 milliárd EUR növekedést jelent 2020. december 31-hez képest; 3. megjegyzi, hogy 2021-ben a bank által nyújtott hitelek 65,4 milliárd EUR-t tettek ki, összhangban a 2021. évi operatív tervben meghatározott céllal, és megközelítették a korábbi évek eredményeit (2020-ban 66,1 milliárd EUR, 2019-ben 63,3 milliárd EUR); elismeri, hogy ebből az összegből 54,3 milliárd EUR a bank saját forrásai alatt szerepelt (szemben a 2020-as évvel, amikor a bank saját forrásai alatt 64,6 milliárd EUR szerepelt); 4.
rámutat, hogy a korábbi években Olaszország, Franciaország és Spanyolország részesült a legnagyobb arányban a pénzeszközökből (az összes aláírt hitel 16 %-a, 14 %-a, illetve 12 %-a), valamint a korábbi évekhez hasonlóan azokat legnagyobb arányban a közlekedésre, a globális kölcsönökre és az energiaágazatra fordították (30,2 %, 18,5 %, illetve 14,8 %); 5. megjegyzi, hogy a teljes folyósított összeg 2021-ben 41,4 milliárd EUR-t tett ki, amelyből 40,4 milliárd EUR a bank saját forrásaiból származott (2020-ban a folyósított összeg 58,3 milliárd EUR-ra rúgott, amelyből 56,8 milliárd EUR származott a bank saját forrásaiból); 6. megjegyzi, hogy 2021. december 31. óta az aláírt hitelek fennálló állománya némileg csökkent, és 556,4 milliárd EUR-ra esett vissza (a 2020-as 558,7 milliárd EUR-hoz és a 2019-es 560,3 milliárd EUR-hoz képest), amelynek 82 %-a Unión belüli projektekre vonatkozott (2020-ban 82,2 %, 2019-ben 81,4 %); megjegyzi, hogy az EBB folyósított hitelállománya 433,4 milliárd EUR-t tett ki, szemben a 2020. év végi 444,6 milliárd EUR-val és a 2019. év végi 447,5 milliárd EUR-val;